Det gode sommervejr, og dermed også badevejret, vender tilbage i de kommende dage, og topper ifølge prognoserne fra fredag, hvor der er udsigt til flere dage i træk med op til 30 grader. Og skulle en tur på stranden friste, kan du trygt hoppe i havet på de seks strande i Nordjylland, hvor Trygfondens livreddere spejder fra de velkendte tårne. For selvom skoleferien lakker mod enden, er livredderne til stede en god uge endnu. Sidste chance for at bade med en livredder i baghånden på Blokhus, Løkken, Tornby, Tversted, Palmestranden og Skagen Sønderstrand er 17. august. - Det ser ud til, at vi får en god og lun afslutning på badesæsonen, og forhåbentligt vil mange benytte lejligheden til at få en sidste dukkert på strandene med livredderne. I løbet af sæsonen har livredderne mødt og talt med mange strandgæster, og vi håber, at det har medvirket til, at endnu flere er blevet opmærksomme på, hvilke forholdsregler der kan gøre badeturen mere tryg, siger René Højer, projektchef i TrygFonden. Pas på hinanden i vandet I uge 31 havde livredderne i TrygFonden Kystlivredning i Nordjylland nul livreddende aktioner, hvor det vurderes, at en eller flere personer er i livsfare. Derimod var der 23 førstehjælpsaktioner, som eksempelvis er hjælp i forbindelse med snitsår, skader efter møde med brandmænd, bistik, forstuvninger og dehydrering. Tilmed var der 137 forebyggende aktioner, hvor livredderne har været ude i vandet for at advare folk, der eksempelvis har taget en luftmadras eller et badedyr med i vandet ved fralandsvind. Hændelserne gør, at Trygfonden særligt fremhæver et par enkelte råd. - Vi anbefaler altid, at man aldrig bader alene og sætter sig ind i forholdene på den enkelte strand, før man går i vandet. Især strøm og vindforhold skaber farlige situationer, og derfor er det godt at have en makker med, så man kan hjælpe hinanden, hvis der opstår problemer, siger Anders Myrhøj, kystlivredningschef i TrygFonden Kystlivredning og fortsætter: - For havsvømmerne gælder det desuden, at de skal huske at gøre sig synlige i vandet med havtasker og badehætter i pangfarver, så de ikke risikerer at blive sejlet ned af både, siger Anders Myrhøj, kystlivredningschef i TrygFonden Kystlivredning. Efter den 17. august pakkes tårn, paddleboards og førstehjælpskasser ned til næste år.

Referat:
Trygfondens livreddere kommer til at holde vagt på seks nordjyske strande.